
Referat af markedsdialogmøde med Tuwano 

Formål med mødet
Forvaltningen har igangsat arbejdet med det kommende udbud af en helhedsorienteret beskæftigelsesindsats med forandringsteoretisk metodefundament, der træder i kraft d. 1. januar 2028. 
Med henblik på at indsamle erfaringer og input til det kommende udbud har forvaltningen afholdt dialogmøder med leverandører på området. Dialogmøderne tager afsæt i det offentliggjorte materiale om markedsdialogen og har til formål at indhente leverandørernes erfaringer med målgruppen, indsatsens centrale elementer, samarbejdet med jobcentret samt forhold af betydning for kvalitet, prissætning og udbudsdesign.
Målgrupper og indsatsbehov
Generelt for målgruppen af udsatte borgere peger Tuwano på behovet for en helhedsorienteret indsats, som har fokus på både beskæftigelsesmæssige, sociale og personlige udfordringer. Tuwano vurderer, at borgerne ofte har komplekse problemstillinger såsom misbrug, psykiske diagnoser og begrænset tillid til offentlige systemer, hvilket kræver en individuelt tilrettelagt indsats.
Opsøgende arbejde fremhæves som særligt vigtigt for målgruppen, ligesom der peges på mulighederne i blandt andet hybridpraktikker, socialt frikort og løntilskud som redskaber til at skabe progression mod arbejdsmarkedet.
Gruppeforløb vurderes generelt ikke at være hensigtsmæssige for udsatte borgere, men fællesskabsskabende aktiviteter kan fortsat have værdi.
Derudover vurderes det, at timetunge forløb med gruppeaktiviteter ikke er hensigtsmæssige for målgruppen. Tuwano peger også på, at to timers mentorstøtte i forbindelse med virksomhedsplacering i nogle tilfælde er utilstrækkeligt, og at der derfor kan være behov for større fleksibilitet i støtten.
For unge borgere vurderes der at være særlige udviklingspotentialer, og støttepersoner omkring den unge, herunder forældre, fremhæves som vigtige forandringsagenter. 
Unge og voksne målgrupper
Tuwano vurderer overordnet, at det vil være en fordel at samle unge og voksne i samme indsats. Målgrupperne vurderes ikke at være afgørende forskellige i forhold til indsatsbehov eller metodeanvendelse. En fælles indsats kan samtidig understøtte overgangen fra unge- til voksenområdet.
Samarbejde mellem leverandør og jobcenter
Tuwano beskriver samarbejdet med jobcentret som tæt og velfungerende. Opstartsmøder, statusmøder og løbende dialog vurderes som afgørende for at skabe progression i borgerforløbene. Der peges på, at forløbene ofte bliver mere virkningsfulde, når samarbejdet fungerer godt, og når der er dialog på flere niveauer mellem leverandør og jobcenter.
Samarbejdet omkring forvaltningens tilsyn beskrives som udviklet fra et traditionelt tilsyn til et forum for fælles læring og sparring med møder cirka hver sjette til ottende uge.
Bestillinger
Tuwano peger på, at bestillingerne i LP kan være enten for sparsomme eller for omfattende. Tuwano foreslår, at der arbejdes med en mere struktureret skabelon til bestillingsfeltet.
Arbejdsfællesskaber, fællesskaber og virksomhedsrettede aktiviteter
Tuwano understreger betydningen af virksomhedsrettede aktiviteter, men peger samtidig på, at formålet med rummelige arbejdsfællesskaber bør tydeliggøres i en kravspecifikation. 
Tuwano vurderer at der en risiko for, at meget beskyttede eller skånsomme arbejdsfællesskaber kan skabe nederlag, når borgeren senere skal overgå til ordinære virksomheder. Det vurderes derfor vigtigt, at arbejdsfællesskaberne afspejler virkeligheden på arbejdsmarkedet og understøtter progression mod ordinær beskæftigelse.
Virksomhedspraktikker fremhæves som en vigtig metode til at skabe selvtillid og samtidig afklare borgerens kompetencer. En tæt dialog med virksomhederne vurderes som afgørende for at sikre det rette match og for at skabe forståelse for skånehensyn, hjælpemidler og øvrige støttebehov.
Tuwano vurderer, at generelle samarbejdsaftaler med virksomheder har begrænset værdi, og at indsatsen i højere grad bør baseres på individuelle virksomhedsmatch. Det oplyses, at det typisk tager fire til seks uger at etablere en virksomhedspraktik. 
Helhedsorienteret støtte og progression
Tuwano fremhæver betydningen af virkelighedsnære afklaringer af borgerens kompetencer, ressourcer og skånehensyn. Et centralt mål er, at borgeren gradvist bliver mere selvstændig og tager initiativ på egen hånd.
Et tydeligt tegn på progression er, når borgeren selv begynder at anvende de redskaber, der er arbejdet med i indsatsen, og konsulentens rolle bliver mindre central.
Økonomi og prismodeller
Tuwano har generelt positive erfaringer med fleksible timetal og dagspriser. Der peges dog på, at pakker med meget lave timetal ikke altid fungerer hensigtsmæssigt, og at en timepris i visse tilfælde kunne være mere relevant.
Tuwano fremhæver, at de væsentligste omkostningsdrivere i indsatsen er det opsøgende arbejde over for borgerne, det virksomhedsopsøgende arbejde samt dialog og koordinering med myndighederne.
Dokumentation
Tuwano peger på behovet for videreudvikling af dokumentationsredskaberne i LP. De nuværende rapportskabeloner vurderes ikke fuldt ud at understøtte arbejdet, og særligt slutrapporten kan give et misvisende billede, fx hvis et forløb forlænges.


